รัฐบาลเตรียมจัดรายการพิเศษ “ร่วมใจ พี่น้องไทย ช่วยภัยน้ำท่วม” เปิดรับบริจาคเงินช่วยเหลือผู้ประสบอุทกภัย
รัฐบาลเตรียมจัดรายการพิเศษ “ร่วมใจ พี่น้องไทย ช่วยภัยน้ำท่วม” เปิดรับบริจาคเงินช่วยเหลือผู้ประสบอุทกภัย นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวว่า รัฐบาลกำหนดจัดรายการ “ร่วมใจ พี่น้องไทย ช่วยภัยน้ำท่วม” ในวันพรุ่งนี้ 17 กันยายน 2562 เวลา 19.30 น.- 22.00 น. ผ่านทางสถานีโทรทัศน์ MCOT HD และเครือข่ายทั่วประเทศ เพื่อเปิดโอกาสให้พี่น้องประชาชนทุกภาคส่วนร่วมบริจาคเงินช่วยเหลือผู้ได้รับผลกระทบจากเหตุอุทกภัยในพื้นที่ภาคเหนือและภาคตะวันออกเฉียงเหนือ สมทบเข้ากองทุนเงินช่วยเหลือผู้ประสบสาธารณภัย สำนักนายกรัฐมนตรี บัญชีธนาคารกรุงไทย จำกัด (มหาชน) สาขาทำเนียบรัฐบาล เลขที่บัญชี 067-0-06895-0 ซึ่งหลักฐานการบริจาคเงินสามารถนำไปลดหย่อนภาษีได้รัฐมนตรีประจำสำนักนายกรัฐมนตรี กล่าวด้วยว่า ปัจจุบันมีเงินบริจาคสมทบอยู่ในบัญชีกองทุนเงินช่วยเหลือผู้ประสบสาธารณภัย สำนักนายกรัฐมนตรี รวมกว่า 790 ล้านบาท ซึ่งมีหลักเกณฑ์การนำเงินไปช่วยเหลือผู้ประสบภัยในเหตุการณ์ต่างๆ สำหรับจ่ายเงินเยียวยากรณีเสียชีวิต ช่วยค่าทำศพ รายละ 50,000 บาท กรณีบ้านเรือนเสียหายทั้งหลัง ช่วยค่าวัสดุซ่อมแซมบ้าน หลังละไม่เกิน 230,000 บาท บ้านเรือนเสียหายมาก ช่วยค่าวัสดุซ่อมแซมบ้าน หลังละไม่เกิน 70,000 บาท และบ้านเรือนเสียหายเล็กน้อย ช่วยค่าวัสดุซ่อมแซมบ้าน หลังละไม่เกิน 15,000 บาท นอกเหนือจากนี้ต้องนำเข้าสู่ที่ประชุมคณะกรรมการพิจารณาจัดสรรเงินช่วยเหลือ ทั้งนี้ต้องรอรับรายงานความเสียหายที่เกิดขึ้นในพื้นที่ก่อนจัดสรรเงินให้ตรงกับผู้ได้รับผลกระทบที่เกิดขึ้นจริงต่อไป